Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20),постапувајќи по Жалбата изјавена од Балканска истражувачка репортерска мрежа БИРН, преку Јасмина Јакимова Цветковска, вработена во Здружението, поднесена против ЈП за железничка инфраструктура Железници на Република Северна Македонија - Скопје, по предметот Барање за пристап до информации од јавен карактер, на 22.07.2025 година, го донесе следното

**Р Е Ш Е Н И Е**

1. Жалбата изјавена од Балканска истражувачка репортерска мрежа БИРН, преку Јасмина Јакимова Цветковска, вработена во Здружението, поднесена против ЈП за железничка инфраструктура Железници на Република Северна Македонија - Скопје, заведена во Агенцијата под бр.08-371 на 09.07.2025 година, по предметот Барање за пристап до информации од јавен карактер,**СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Балканска истражувачка репортерска мрежа БИРН, како што е наведено во Жалбата, на 13.06.2025 година поднела Барање за пристап до информации од јавен карактер до ЈП за железничка инфраструктура Железници на Република Северна Македонија - Скопје, со кое побарала по е-маил да и се достави електронски запис од следните информации:

„1. Копија од Физибилити студија за градски воз: рекострукција и надградба на постоечка траса (број на оглас за оваа јавна набавка 21298/2024)“

Постапувајќи по ова Барање, Имателот на информации до Барателот на 02.07.2025 година му доставил електронски допис, на кој е наведен дека: „Документот претставува работен материјал кој се користи како основа за планирана постапка за јавна набавка и импементација на инфраструктурен проект; ...самата структура содржи доверливи и сензитивни информации што не сме во можност да ги споделиме со јавноста.... Согласно начелата и принципите за спроведување на јавните набавки, Јавното претпријатие..не смее да открие информации што би можеле да ја нарушат конкуренцијата, да го повредат правото на доверливост... Се оцени дека не постои јавен интерес кој преовладува над потребата за заштита на наведените чувствителни содржини.“

 Незадоволен од наведениот Одговор, Барателот на информации во законски предвидениот рок достави Жалба до Агенцијата, заведена под бр.08-371 на 09.07.2025 година. Во Жалбата е наведено: „На крајот на законскиот рок за одговор, од ЈП за железничка инфраструктура по мејл добивме одговор дека барањето е делумно одбиено, копија од студијата не е доставена, а главното образложение е дека не е поминат тестот на штетност.“

Агенцијата, преку е-маил заведен со бр.08-371 од 09.07.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 11.07.2025 година до Агенцијата по електронски пат достави Одговор на жалба бр.14-2910/2 од 10.07.2025 година, заведен во Агенцијата под бр.08-371 на 14.07.2025 година. Во Одговорот е наведено: „Барањето се однесуваше на целосен пристап до физибилити студија за градски воз, подготвена преку јавна набавка бр.21298/2024. На 02.07.2025 година, имателот достави одговор по електронска пошта, со кој информирање дека пристапот до бараниот документ не може да биде одобрен во целост, поради утврдени ризици за јавниот интерес, а особено за спроведување на планирана постапка за јавна набавка. Во конкретниот случај, се работи за студија која не само што содржи фактички и аналитички податоци, туку која претставува основен стратешко-проектен документ врз чија основа се подготвува инфраструктурен проект од големи размери, финансиран со јавни и меѓународни средства.... Во овој контекст, имателот спроведе тест на штетност, во согласност со член 20 став (2) од Законот за слободен пристап до информации од јавен карактер и методологијата утврдена со официјалниот Прирачник за спроведување на Тест на штетност. Тестот се спроведе низ идентификација на заштитени интереси, утврдување на ризици, анализа на можен делумен пристап....Како резултат на анализата, утврдено беше дека објавувањето на целосната содржина на документот, во сегашната фаза, би можело сериозно да го наруши фер и транспарентиот карактер на тендерската постапка, да им даде предност на потенцијални понудувачи и да доведе до дискриминаторски услови... За целосна транспареност, нагласуваме дека по завршување на постапката за јавна набавка, односно по избор на изведувач и склучување на договор, студијата ќе биде објавена во целост и достапка до сите засегнати страни и до пошироката јавност. Во моментот, ограничувањето има исклучиво привремен и заштитен карактер, и е спроведено во согласност со законски пропишаните чекори.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИи предметот го врати на повторно постапување пред првостепениот орган,** поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, со електронскиот допис го известил барателот во врска со поднесеното Барање.

Што се однесува до наводите на Одговорот на жалба на Имателот на информации дека спроведе Тест на штетност и утврдил дека: „претставува основен стратешко-проектен документ врз чија основа се подготвува инфраструктурен проект од големи размери, финансиран со јавни и меѓународни средства.... Во овој контекст, имателот спроведе тест на штетност “, Агенцијата му укажува на Имателот на информации дека, барање за пристап до информации може да одбие единствено согласно член 6 став 1 од Законот за слободен пристап до информации од јавен карактер, каде таксативно се наброени 5-те исклуци од слободниот пристап до информации од јавен карактер и тоа по

спроведен тест на штетност како задолжителна постапка при одбивање на пристапот до бараната информација регулиран во член 3 точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес, наведувајќи и прецизирајќи ги притоа штетните последици кои би настапиле со објавувањето на бараните информации.

Во овој контекст, Агенцијата му укажува на Имателот на информации дека е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Исто така, согласно одредбата од став (4) од горенаведениот член, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

Агенцијата му укажува на Имателот на информации дека при правилно спроведување на Тест на штетност ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеја 1, 18 и 22 од истиот Закон, Имателот на информации е должен да ја информира јавноста со објавување на податоци од негова надлежност, целокупната документација за јавните набавки, за концесиите и за договорите за јавно-приватно партнерство, како и други информации и други информации кои произлегуваат од надлежноста и работата на имателот на информацијата.

И на крајот, Агенцијата му укажува на Имателот на информации на одредбата од член 3 став 1 алинеа 4 од Законот за слободен пристап до информации од јавен карактер, која гласи: „документ" е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или видео снимки во која било форма, како и пренослива опрема за автоматска обработка на податоци со вградени или преносливи мемории за складирање на податоците во дигитална форма.“

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер.

Согласно наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |
|  |  |